অন্নপূর্ণা ২০২৫ সালের বাংলা ভাষার ভারতীয় পারিবারিক নাট্য চলচ্চিত্র। এসকে মুভিজের ব্যানারে প্রযোজনা করেছেন অশোক ধানুকা ও হিমাংশু ধানুকা এবং পরিচালনা করেছেন অংশুমান প্রত্যুষ। গল্প, চিত্রনাট্য ও সংলাপ লিখেছেন প্রমিত ঘোষ। প্রধান চরিত্রে অভিনয় করেছেন অনন্যা চট্টোপাধ্যায়, দিতিপ্রিয়া রায় ও ঋষভ বসু। পার্শ চরিত্রে অভিনয় করেছেন অর্ণ মুখোপাধ্যায়, সুস্মিতা চট্টোপাধ্যায়, অনুষা বিশ্বনাথন ও শান্তিলাল মুখোপাধ্যায়।   সুপ্রিয় দত্তের চিত্রগ্রহণে সম্পাদনা করেছেন কালাম। সঙ্গীত পরিচালনা করেছেন প্রতীক কুন্ডু এবং শুদ্ধ রায়। লন্ডন আর কলকাতায় এই সিনেমার শ্যুটিং হয়েছে।  পটভূমি অন্নপূর্ণা এক প্রৌঢ়া, যিনি একসময় এক বৃহৎ পৈতৃক ভিটেবাড়িতে একা বাস করতেন। তাঁর একমাত্র মেয়ে বিয়ের পর বিদেশে (লন্ডনে) চলে যায়। একদিন জামাই এসে মায়ের প্রতি দায়িত্ববোধ থেকে অন্নপূর্ণাকে তাদের সঙ্গে বিদেশে নিয়ে যেতে চায়, এবং তিনি সেই অনুরোধে রাজি হন।  প্রথমদিকে নতুন পরিবেশ, স্থানভ্রমণ ও পরিবারের সঙ্গে সময় কাটিয়ে অন্নপূর্ণা আনন্দিত হন। কিন্তু কিছুদিন পরেই তার জীবন নিঃসঙ্গ ও নিরানন্দ হয়ে ওঠে। মেয়ে ও জামাই প্রতিদিন কাজে চলে যায়, আর অন্নপূর্ণা রান্না, বাজার, ঘরের সব কাজ সামলান, কিন্তু তবু তার নিজের জন্য সেখানে কিছুই থাকে না – না সময়, না জায়গা, না গুরুত্ব। এই অবস্থায় তাঁর পরিচয় হয় এক তরুণের সঙ্গে। ধীরে ধীরে তাদের মধ্যে একটা মায়াভরা সম্পর্ক গড়ে ওঠে। দুজনে মিলে একটি ছোট্ট হোম ডেলিভারির ব্যবসা শুরু করে, যদিও তা গোপনে। একসময় বিষয়টি ফাঁস হয়ে যায়। জামাই রাগে অগ্নিশর্মা হয়ে অন্নপূর্ণাকে অপমান করে, আর মেয়ে মাকে ফেরত পাঠিয়ে দেয় দেশে।  তবুও গল্প সেখানেই শেষ হয় না। যেই তরুণ ও তার গার্লফ্রেন্ড অন্নপূর্ণার সঙ্গে ব্যবসা শুরু করেছিল, তারা তাঁকে মায়ের মতো ভালোবেসে কাছে টেনে নেয়। কিছুদিন পর, তারা লন্ডনে ফিরে এসে অন্নপূর্ণাকে জোর করে আবার নিজের কাছে নিয়ে আসে – এবার আর অতিথি নয়, বরং একজন সম্মানিত অংশীদার হিসেবে।  এইবার তাঁরা একত্রে হোম ডেলিভারি ব্যবসা নতুনভাবে শুরু করে এবং সফল হয়। অন্নপূর্ণা এই বয়সেও সমাজে নিজের একটি আলাদা পরিচয় গড়ে তোলেন। তাঁর সংগ্রাম, আত্মসম্মান ও আত্মনির্ভরতার কাহিনি মানুষকে অনুপ্রাণিত করে। তিনি পান সম্মান, ভালোবাসা, এমনকি পুরস্কারও – এবং প্রমাণ করেন যে বয়স কখনও স্বপ্ন দেখতে বা নিজের জায়গা তৈরি করতে বাধা হতে পারে না। অভিনয়শিল্পী  অন্নপূর্ণা চরিত্রে অনন্যা চট্টোপাধ্যায়   আনন্দী চরিত্রে দিতিপ্রিয়া রায়  রনি চরিত্রে ঋষভ বসু  অতনু চরিত্রে অর্ণ মুখোপাধ্যায়  মুন্নি চরিত্রে অনুষা বিশ্বনাথন  দ্বৈপায়ন চরিত্রে শান্তিলাল মুখোপাধ্যায়  বিনয় চরিত্রে কাঞ্চন মল্লিক, লন্ডনের বাঙালি ব্যবসায়ী  নিকোল চরিত্রে আলেকজান্দ্রা টেলর  পেলে ভট্টাচার্য মুক্তি চলচ্চিত্রটি ২০২৫ সালের ১৮ এপ্রিল ভারতের প্রেক্ষাগৃহে মুক্তি পায়।  মূল্যায়ণ  আনন্দবাজার পত্রিকার অদিতি বসু রায় ১০ এর মধ্যে ৮ রেটিং দিয়ে লিখেছেন "চলচ্চিত্রটি এক মানবিক গল্প, যা রক্তের সম্পর্ক ছাপিয়ে গড়ে ওঠা বন্ধনের সৌন্দর্য তুলে ধরে। যদিও মা-মেয়ে (আনন্দী-অন্নপূর্ণা) সম্পর্কের গভীরতা তেমনভাবে দৃঢ় হয়নি, তবুও ছবির আসল শক্তি এর অভিনয়ে। অনন্যা চট্টোপাধ্যায়ের অনবদ্য অভিনয় অন্নপূর্ণা চরিত্রকে জীবন্ত করে তোলে। দিতিপ্রিয়া, কাঞ্চন মল্লিক, অনুষা, ও শান্তিলাল মুখোপাধ্যায়ের অভিনয় ছবিতে প্রাণ সঞ্চার করেছে। কিছু চরিত্রের গভীরতা কম থাকলেও অনন্যার অভিনয় ও নারীকেন্দ্রিক গল্প বলার সাহস ছবিকে মনে রাখার মতো করে তোলে। এটি এক নিঃসঙ্গ, কিন্তু সংগ্রামী নারীর কাহিনি—শান্ত, সংবেদনশীল এবং আবেগময়।"   সংবাদ প্রতিদিন পত্রিকার নির্মল ধর লিখেন যে, সুপ্রিয় দত্তর চিত্রগ্রহণ লন্ডনের আউটডোর যথেষ্ট তুলে ধরতে না পারলেও ইনডোর দৃশ্যগুলি ছিল চোখে পড়ার মতো ঝলমলে। গানে প্রতীক কুন্ডু ছিলেন কেবলমাত্র অর্ডার সাপ্লায়ারের ভূমিকায়। অভিনয়ে অন্যন্যা চট্টোপাধ্যায় নিঃসন্দেহে উল্লেখযোগ্য—প্রাণহীন চিত্রনাট্যে তিনি নিজের অভিনয়গুণে কিছুটা প্রাণ সঞ্চার করেছেন। দিতিপ্রিয়া রায় ও অর্ণও চেষ্টা করেছেন, তবে সীমাবদ্ধ চিত্রনাট্যে তাদেরও অনেকটা বেঁধে রাখা হয়েছে। অর্ণের নৃত্য বিশেষ নজর কেড়েছে। রনির চরিত্রে ঋষভ বসুর কিছুটা প্রাণপ্রদ চেষ্টাও চোখে পড়ে। তবে আসল চমক প্রয়াত স্বামীর চরিত্রে শান্তিলাল মুখোপাধ্যায়—চলচ্চিত্রের শেষ মুহূর্তে তিনিই যেন একমাত্র 'মশলাদার পান'।  দ্য ওয়ালের শুভদীপ বন্দ্যোপাধ্যায়  ১০ এর মধ্যে ৭ রেটিং দিয়ে লিখেছেন যে, অন্নপূর্ণা চরিত্রে অনন্যা চট্টোপাধ্যায়ের অভিনয় ভালো ছির। ঋষভ বসু রনি চরিত্রে সাবলীল, আলেকজান্দ্রার সঙ্গে তাঁর রসায়ন নজরকাড়া। মা-মেয়ের সম্পর্ক খুব একটা জমেনি, কারণ ছবির মূল আকর্ষণ রক্তের বাইরে গড়ে ওঠা সম্পর্ক। কিছু চরিত্রের যথাযথ বিকাশ না হলেও অভিনয়ে প্রাণ এসেছে। গান ভাল হলেও অতিরিক্ত এবং স্মরণীয় নয়। প্রথমার্ধে চিত্রনাট্য টানটান হলেও দ্বিতীয়ার্ধে কিছুটা দুর্বল। নারীর স্বনির্ভরতা দেখালেও স্বাধীনতা অসম্পূর্ণ। মায়ের আত্মপরিচয়ের খোঁজই ছবির মূল বার্তা।  তথ্যসূত্র  বহিঃসংযোগ    বিষয়শ্রেণী:২০২৫-এর চলচ্চিত্র বিষয়শ্রেণী:২০২০-এর দশকের বাংলা ভাষার চলচ্চিত্র বিষয়শ্রেণী:বাংলা ভাষার ভারতীয় চলচ্চিত্র বিষয়শ্রেণী:এসকে মুভিজ বিষয়শ্রেণী:বাংলা ভাষার পারিবারিক নাট্য চলচ্চিত্র বিষয়শ্রেণী:অংশুমান প্রত্যুষ পরিচালিত চলচ্চিত্র বিষয়শ্রেণী:লন্ডনের পটভূমিতে চলচ্চিত্র বিষয়শ্রেণী:লন্ডনে ধারণকৃত চলচ্চিত্র বিষয়শ্রেণী:কলকাতায় ধারণকৃত চলচ্চিত্র বিষয়শ্রেণী:মা-মেয়ের সম্পর্ক নিয়ে নির্মিত চলচ্চিত্র